Arthur Henderson
Arthur Henderson, 1863-1935, britisk politiker. Henderson blev i 1903 indvalgt i Underhuset for det unge Labourparti og var frem til sin død en ledende skikkelse i partiet, bl.a. via den vigtige post som partisekretær 1912-34. Han var i 1914 ivrig tilhænger af Storbritanniens indtræden i 1. Verdenskrig og havde ministerposter 1915-17 i Asquiths og Lloyd Georges koalitionsregeringer. I 1924 blev han indenrigsminister i den første Labourregering. Som udenrigsminister 1929-31 engagerede han sig stærkt i Folkenes Forbund og blev i 1931 valgt til leder af forbundets store nedrustningskonference. Hans arbejde for nedrustning blev i 1934 belønnet med Nobels Fredspris.